
McEliece-féle titkosító rendszer

Informatizálódó társadalmunkban egyre fontosabb szerepet kap az adatcsere biztonságának szavatolása. Ezt részben az adatok titkosításával oldhatjuk meg.
Az elektronikus kereskedelem ma túlnyomórészt az RSA-t, és a hozzá hasonló, diszkrétlogaritmus problémára alapozott protokollokat használja, mint aszimmetrikus titkosításokat. Ezek a protokollok viszont feltörhetők egy kvantumszámítógéppel. Az úgynevezett kvantumkriptográfia alapelve a kvantummechanika. A kvantumkriptográfia használható kriptoanalízis felgyorsítására. Ekkor a gépek, mivel az állapot ismeretlen, egyszerre sokkal több állapotot képesek megvizsgálni.
Elwyn R. Berlekamp, Robert J. McEliece és Henk C.A. van Tilborg megmutatta, hogy az általános lineáris kódok dekódolása és egy lineáris kód súlyainak meghatározása NP-teljes problémák. Ezen az észrevételen alapul a McEliece-féle titkosító rendszer, mely eddigi ismereteink szerint ellenáll a kriptoanalitikai támadásnak.
 Dolgozatomban ismertetem ezt a rendszert és néhány szempontból megvizsgálom az implementációt a SAGE komputeralgebra keretei között. Ezen kívül foglalkoztam nemelfajuló bináris mátrixok és véges testek feletti irreducibilis polinomok véletlen generálásával, mert ezek szükségesek a McEliece protokollhoz.



